หุ้นฟื้นปลายปี..?
นักวิเคราะห์ส่วนใหญ่มองตลาดหุ้นปลายปีเป็นเชิงบวก
23 ต.ค. 2562

ลูบคมตลาดทุน : ธนะชัย ณ นคร
นักวิเคราะห์ส่วนใหญ่มองตลาดหุ้นปลายปีเป็นเชิงบวก
ต่างมองว่า ดัชนีสิ้นปี 2562 น่าจะกลับขึ้นมายืนเหนือ 1,700 จุดได้
จะว่าไปแล้ว
ตอนนี้เดือนตุลาคม ผ่านมาถึงจะปลายเดือนแล้ว
ยังไม่เห็นแนวโน้มว่าต่างชาติหรือฟันด์โฟลว์ จะกลับเข้ามาซื้อในตลาดหุ้น
ตัวเลขล่าสุด ก็ยังซื้อ ๆ ขาย ๆ
อย่างเดือนตุลาคมนี้ ต่างชาติยังมียอดขายสุทธิกว่า 6,617 ล้านบาท (22 ต.ค.)
และหากนับจากต้นปี ต่างชาติขายสุทธิอยู่ที่ 11,846 ล้านบาท
ตัวเลขนี้หากเทียบกับปีก่อน ๆ หน้านี้ ไม่ถือว่าสูงมากนัก
ทำให้อาจถูกมองว่ามีโอกาสที่ฟันด์โฟลว์จะกลับเข้ามาจริง ๆ ก็ได้นะ
แต่ที่เห็นเงินไหลกลับเข้ามาชัดเจนแล้ว
นั่นคือกลุ่มนักลงทุนสถาบัน โดยเฉพาะกองทุนของบริษัทหลักทรัพย์จัดการกองทุน (บลจ.) ต่าง ๆ
หลายกองทุนยอมรับว่า เริ่มหันหัวเรือกลับเข้ามาลงทุนในประเทศไทยแล้วล่ะ
สาเหตุเพราะ ตลาดเงิน ตลาดทุนต่างประเทศตอนนี้ ผันผวนจริง ๆ
ปัจจัยลบเข้ามากระทบตลอด ทั้งสงครามการค้า และอังกฤษออกจากกลุ่มอียู
ผู้จัดการกองทุน บอกว่า ในเดือนพฤศจิกายนนี้ จะเพิ่มน้ำหนักการลงทุนในตลาดหุ้นไทยมากขึ้น พร้อมโฟกัสไปยังหุ้นพื้นฐานดี แต่ราคาลงมามากเกินไป
มีมุมมองเพิ่มเติมจากบริษัทหลักทรัพย์ โนมูระ พัฒนสิน จำกัด (มหาชน) หรือ CNS
เขาประเมินว่า เดือนพฤศจิกายนนี้ มูดี้ส์ฯ จะเพิ่มอันดับเครดิตประเทศไทย
ทำให้มีโอกาสที่ฟันด์โฟลว์จะกลับเข้ามาแน่นอน
และน่าจะช่วยดันดัชนีวิ่งกลับขึ้นมาได้
และจากการดูค่าสถิติเก่า ๆ ที่มูดี้ส์ฯ เพิ่มเครดิตของไทย
ดัชนีตลาดหุ้นจะวิ่งขึ้นมาตอบรับค่อนข้างมาก หรือมากกว่า 10%
หุ้นที่กองทุน และฟันด์โฟลว์สนใจ
ไม่ต้องไปส่องหาที่ไหนไกลหรอก เพราะส่วนใหญ่อยู่ในกลุ่ม SET50 นั่นแหละ เช่น กลุ่มแบงก์ ไฟฟ้า น้ำมัน  สื่อสาร และอาจจะมีอสังหาริมทรัพย์ด้วย
ล่าสุดรัฐบาลออกมาตรการกระตุ้นอสังหาริมทรัพย์ ลดเรื่องค่าจดจำนอง การโอนอะไรต่าง ๆ เยอะแยะ
แถมธนาคารอาคารสงเคราะห์  หรือ ธอส.ยังจัดสินเชื่ออัตราดอกเบี้ยพิเศษอีก
เช่น ที่พักอาศัย กู้ไม่เกิน 3 ล้านบาท
คิดอัตราดอกเบี้ยคงที่ 2.5% ในช่วง 3 ปีแรก
ถือว่าค่อนข้างถูกมาก ๆ เลยล่ะ
มาตรการเรื่องอสังหาฯ เริ่มใช้ตั้งแต่ 22 ตุลาคม–23 ธันวาคม 2563 โน่นเลย หรือปีกว่า ๆ
และมาตรการเหล่านี้ก็น่าจะช่วยให้หุ้นกลุ่มอสังหาริมทรัพย์ กลับมาสดใสได้บ้าง หลังจากถูกมาตรการ LTV ของแบงก์ชาติเล่นงานจนอ่วมกันไปทั้งบาง
“ชิม ช้อป ใช้” เฟส 2 จะเริ่มได้ตั้งแต่วันที่ 24 ตุลาคมนี้
และเที่ยวทั่วไทย 100 บาท
นี่ก็น่าจะช่วยกระตุ้นการบริโภค และท่องเที่ยวปลายปีได้อีก
ล่าสุด ศูนย์วิจัยกสิกรไทยประเมินไว้น่าสนใจ
ด้วยการระบุข้อมูลว่า ช่วง 3 เดือนสุดท้าย คนกรุงเทพฯ จะเที่ยวในประเทศเพิ่มขึ้นแน่นอน
และน่าจะสร้างรายได้การท่องเที่ยวได้มากกว่า 6 หมื่นล้านบาท เพิ่มขึ้น 3% เมื่อเทียบกับช่วงเดียวกันของปีก่อน
และทำให้ตัวเลขรายได้จากการท่องเที่ยวของคนกรุงเทพฯ ปี 2562 เพิ่มขึ้นเป็น 2.27 แสนล้านบาท เพิ่มขึ้น 2.6%
เข้าใจว่าหุ้นในกลุ่มท่องเที่ยว และค้าปลีก น่าจะได้รับปัจจัยบวกจากเรื่องนี้ได้บ้าง
มาลุ้นกันว่า
ปัจจัยบวกที่ว่ามาทั้งหมดนี้
จะหนุนดัชนีหุ้นไทยปลายปีได้หรือไม่